《邵中立六香吟屋歌》
宋代·萧立之

百原山头鹤不归，远孙流落沧江湄。深衣大带冠嵬巍，劲气崷崒崆峒低。

平生不俯俗子首，食箪悬墙歌吾伊。莳香环屋供吟弄，冷石幽云选春梦。

吞腥逐臭暍黄尘，笑杀世人无鼻孔。濂溪爱莲陶爱菊，和靖梅花子猷竹。

楚骚兰桂有不同，昔所难并今所足。问君是中有何好，君言妙处难为道。

四时风味一家春，八窗玲珑三径晓。金精故山深冥冥，芝田朮圃无人耕。

几时脱我马口衔，与君煎茶祇愁□。老天忌君取数多，皑霜涂屋冰塞河。

竹门肩舆不得施，闭户且赋疏影横斜诗。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。